b'\n_START_ARTICLE_\nPercy Bysshe Shelley\n_START_SECTION_\nIzobrazba\n_START_PARAGRAPH_\nShelley je bil najstarej\xc5\xa1i sin Sira Timothyja Shelleyja, \xc4\x8dlana parlamenta, in posestnice Elizabeth Pilford. Imel je \xc5\xa1tiri mlaj\xc5\xa1e sestre in enega mlaj\xc5\xa1ega brata. Za\xc4\x8detno izobrazbo je pridobil doma, kjer ga je in\xc5\xa1truiral Evan Edwards._NEWLINE_Leta 1802 se je pridru\xc5\xbeil \xc5\xa1oli Syon House Academy v Brentfordu, leta 1804 pa je za\xc4\x8del obiskovati Eaton College, kjer pa se mu ni godilo dobro. Vsak dan je bil tar\xc4\x8da nasilja, ker ni \xc5\xbeelel biti lakaj starej\xc5\xa1im de\xc4\x8dkom na \xc5\xa1oli. Rad je imel naravoslovje in je kmalu postal znan po tem, da je naelektril kljuko na vratih svoje sobe ter \xc4\x8dakal na ni\xc4\x8d hudega slute\xc4\x8de obiskovalce. Kot eno izmed zadnjih vragolij na \xc5\xa1oli pa je s smodnikom razstrelil drevo na \xc5\xa1olskem posestvu._NEWLINE_10. aprila 1810 je za\xc4\x8del obiskovati University College v Oxfordu, kjer pa naj bi se na predavanjih pokazal samo enkrat. Namesto pouka je bral, tudi po 16 ur na dan. Prva publikacija je bila gotski roman Zastrozzi (1810), v katerem je izrazil svoje ateisti\xc4\x8dne poglede preko antagonista Zastrozzija. V istem letu je s sestro Elizabeth izdal Original Poetry by Victor and Cazire._NEWLINE_Drugi gotski roman, St. Irvyne; or, The Rosicrucian, je izdal leta 1811. Istega leta izdana bro\xc5\xa1ura The Necessity of Atheism (Nujnost ateizma) pa je poskrbela, da je bil Shelley po tem, ko se ni \xc5\xbeelel distancirati od avtorstva, 25. marca 1811 izklju\xc4\x8den.\n_START_SECTION_\nNenasilje\n_START_PARAGRAPH_\nShelleyjevo protestno nenasilje je navdihnilo dr\xc5\xbeavno nepokor\xc5\xa1\xc4\x8dino Henryja Davida Thoreauja in pasivni odpor Mahatme Ghandija. Ghandi je tudi velikokrat citiral Shelleyjevo Masko anarhije.'